text: Bios vil uddanne mange elever
  16 september 2015 kl. 17.18
  Egentlig skal de kun uddanne to procent af redderne, men på grund af manglen på reddere regner Bios selv med, at det tal bliver noget større.
  Ambulancefirmaet Bios gik onsdag i gang med at rekruttere nye redderelever. Og der bliver flere elever end forventet, skriver TV2 Fyn onsdag. Ifølge kontrakten med Region Syddanmark skal Bios uddanne to procent af medarbejderstaben pr. år. Men manglen på reddere gør, at Bios har en målsætning om at uddanne seks-syv procent af deres stab.
  - Kontraktligt med Region Syddanmark er det kun to procent, der er rejst som krav, men der er jo et generelt efterslæb i branchen, som vi gerne tager vores ansvar for at lukke, siger Jan Klampe, der er HR chef i BIOS, til TV2/FYN.
  BIOS har pt. 12 elever, som de har overtaget fra Falck og Responce. De forventer at kunne starte 10-12 nye elever på uddannelsen i 2016.
  